தெங்கு ரசாலி அம்சா

**தெங்கு ரசாலி அம்சா** (ஆங்கிலம்: *Tengku Razaleigh Hamzah;* மலாய்: *Tengku Razaleigh bin Tengku Mohd Hamzah*; ஜாவி: تڠكو غزالي حمزة‎) (பிறப்பு: 13 ஏப்ரல் 1937) என்பவர் ஒரு மலேசிய அரசியல்வாதி; மற்றும் 1974-ஆம் ஆண்டு தொடங்கி 2022-ஆம் ஆண்டு வரையில் தொடர்ச்சியாக 48 ஆண்டுகள், மலேசிய நாடாளுமன்றத்தின் மக்களவை உறுப்பினராகப் பணியாற்றியவர் ஆவார்.

மலேசியாவின் பொருளாதாரத்தில் முக்கியமான அடித்தளங்களை அமைத்தது; மற்றும் மாற்றுக் கொள்கைகளை நிறுவிச் செயல்படுத்தியது போன்ற காரணங்களுக்காக இவர் **மலேசியப் பொருளாதார வளர்ச்சியின் தந்தை** *(Father of Malaysian Economic Development)* என்று புகழப்படுகிறார். மலாய் அரச குடும்பத்தின் வழித்தோன்றலான இவர், தற்போதைய கிளாந்தான் சுல்தான் ஐந்தாம் சுல்தான் முகமதுவின் கொள்ளு மாமா ஆவார்.

## மக்களின் இளவரசர்
மலேசிய நிதி அமைச்சர் (1976–1984); மலேசிய முதலீடு, வணிகம் மற்றும் தொழில்துறை அமைச்சர் (1984–1987); ஆசிய வளர்ச்சி வங்கியின் முன்னாள் தலைவர்; இசுலாமிய வளர்ச்சி வங்கியின் முன்னாள் தலைவர்; மலேசிய எண்ணெய் நிறுவனமான பெட்ரோனாஸின் நிறுவனர்; உலக வங்கி மற்றும் பன்னாட்டு நாணய நிதியத்தின் 33-ஆவது ஆளுநர்கள் குழுவின் தலைவர் *(Board of Governors of the World Bank)* ஆகிய பதவிகளை வகித்தவர் ஆவார்.

மலேசிய மக்களிடையே நன்கு அறியப்பட்ட இவருக்கு **மக்களின் இளவரசர்** *(The People's Prince)* என்றும்; "கு கித்தா" *(Ku Kita)* என்றும் புனைப்பெயர்கள் கிடைத்துள்ளன. இவர் **கு லி** *(Ku Li)* என்று அன்பாக அழைக்கப்படுகிறார். தெங்கு ரசாலி அம்சா எனும் அவருடைய பெயரின் கடைசி எழுத்துகளில் இருந்து கு லி எனும் சொல்தொடர் பெறப்பட்டது.

## வாழ்க்கை மற்றும் கல்வி

தெங்கு ரசாலி அம்சா, 1937 ஏப்ரல் 13-ஆம் தேதி, கோத்தா பாரு, தெங்கு செரி மகாராஜா தெங்கு முகமது அம்சா இப்னி ராஜா தேவா தெங்கு சைனல் அபிடின் *(Tengku Sri Maharaja Tengku Muhammad Hamzah)* என்பவருக்கு மகனாகப் பிறந்தார். அவரின் தந்தை ஒரு காலத்தில் கிளாந்தான் மாநில மந்திரி பெசாராக ப்ணி புரிந்தவர் ஆவார். தெங்கு ரசாலி அம்சா, தன்னுடைய தொடக்கநிலைக் கல்வியை ஆங்கில மொழிப் பள்ளிகளில் பெற்றார்.

பின்னர் சுல்தான் இசுமாயில் கல்லூரி; கோலா கங்சார் மலாய் கல்லூரி *(Malay College Kuala Kangsar)* போன்ற கல்லூரிகளில் உயர்க்கல்வி பெற்றார். கோலாகங்சார் மலாய் கல்லூரியின் உறைவிடப் பள்ளி சூழலை அவர் விரும்பாததால், அந்தக் கல்லூரியை விட்டு வெளியேறி, பேராக் ஈப்போவில் உள்ள ஆண்டர்சன் பள்ளிக்குச் சென்றார்.

### உயர்க்கல்வி

1959-இல் பெல்பாஸ்ட் குயின்ஸ் பல்கலைக்கழகத்தில் பொருளாதாரத்தில் இளங்கலை அறிவியல் பட்டம் பெற்றார். பின்னர் லிங்கன்ஸ் இன்னில் சட்டத்துறையில் பட்டம் பெற்றார். இருப்பினும், அவருடைய தந்தையின் இறப்பிற்குப் பிறகு, அவர் மலாயாவுக்கு திரும்பி வர வேண்டிய கட்டாயம் ஏற்பட்டது, மேலும் தன்னுடைய படிப்பைத் தொடர இயலவில்லை.

அதன் பின்னர் தெங்கு ரசாலி குடும்பத் தொழிலை ஏற்றுக்கொண்டார், பின்னர் ஐக்கிய மலாய் தேசிய அமைப்பில் (UMNO) சேர்ந்தார்.

## தனிப்பட்ட வாழ்க்கை

மலேசிய ஏர்லைன்ஸ் நிறுவனத்தின் முன்னாள் நிர்வாகியும்; நீண்டகால நண்பியுமான யுவோன் லா *(Yvonne Law)* என்பவரை தெங்கு ரசாலி திருமணம் செய்து கொண்டார்.

யுவோன் லா சீனர் இனத்தைச் சேர்ந்தவர். யுவோன் லா, இசுலாத்திற்கு மாறிய பிறகு தன்னுடைய பெயரை **நூர் யுவோன் அப்துல்லா** என்று மாற்றிக்கொண்டார். திசம்பர் 9, 1993-இல் அவர்களின் திருமணம் நடைபெற்றது. மல்டிபிள் மைலோமா *(Multiple Myeloma)* எனும் எலும்பு புற்றுநோய் காரணமாக சூன் 5, 2015 அன்று யுவோன் லா உயிர் நீத்தாதார்.

## தேர்தல் முடிவுகள்
### மாநிலத் தேர்தல்

## பொதுத் தேர்தல்

## குவா மூசாங் தேர்தல் முடிவுகள்

## மேலும் காண்க
* மலேசிய நிதி அமைச்சு
* மலேசிய முதலீடு, வணிகம் மற்றும் தொழில்துறை அமைச்சு
* குவா மூசாங் மக்களவைத் தொகுதி

## மேற்கோள்கள்

## வேறு மேற்கோள்கள்
*Kamarudin, Raja Petra (9 November 2005). "The Anwar Factor". *Malaysia Today*.

## வெளி இணைப்புகள்

* Tengku Razaleigh Hamzah's Official Site  updated with speeches, news, press releases.
* Tengku Razaleigh Hamzah's Official Facebook Page updated with public addresses and events
*  video archives of speeches, dialogues, Q&A sessions. Also included videos of Malaysia's past prime ministers

பகுப்பு:1937 பிறப்புகள்
பகுப்பு:வாழும் மக்கள்
பகுப்பு:மலேசிய முசுலிம்கள்
பகுப்பு:மலேசிய அமைச்சர்கள்
பகுப்பு:மலேசிய அரசியல்வாதிகள்
பகுப்பு:மலேசிய அரச குடும்பங்கள்
பகுப்பு:மலேசிய மக்களவை உறுப்பினர்கள்
பகுப்பு:அரசியல் கட்சி நிறுவனர்கள்